Escuelas Pías

A orden d'as **Escuelas Pías** u **Orden d'os Clericos Regulars Pobres d'a Mai de Dios d'as Escuelas Pías** fue establita en Roma en l'anyo 1597 por o mosen aragonés Sant Chusep de Calasanz. Os suyos miembros se conoixen como **Escolapios**.
Se fundoron con l'obchectivo de dar una educación basada en a *fe* y en as *letras* a os ninos pobres y albandonatos. Os mayestros yeran os propios *Pais Escolapios*.
Hue, as "Escuelas Pías" son espanditas por tot o mundo.

## Historia

A primer "Escuela Pía" fue fundata en 1597 en a "Parroquia de Santa Dorotea", en o barrio romano de Trastevere, por Sant Chusep de Calasanz. En ella se ubrió a primer *Escuela popular* gratuita de Europa. Dende ixe inte, l'alumnalla creixió rapedament.
Un anyo dimpués, una creixita d'o río Tíber plegó dica as casas d'os pobres y as dos cambretas an que feban as clases, quedando tot estricallato.
Poco dimpués d'ista desferra morió Mosen Antonio Brandini (o parroco de Santa Dorotea) y o nuevo parroco no querió que continase a escuela en a parroquia. Sant Chusep de Calasanz habió de continar a suya obra con os ninos pobres de Roma, primero en dos casetas amán d'a *Fonda d'o Paradiso* y dimpués en o Palacio Vestri. En 1601 l'alumnalla blinca d'os 500 escolanos. Cuan o papa Climent VIII conoixe a obra d'estas escuelas, queda impresionato y se fa cargo dica a suya muerte de pagar o loguero d'a escuela. 
Sant Chusep de Calasanz decide que o suyo colechio bi habrá "oración contina" dende o maitin dica a tarde en o teimpo de clase. Chusep de Calasanz acompanyaba a os ninos dica casa suya dimpués d'as clases, y organizaba a os mayestros aconsellando-les reunir-sen una vegada por semana ta tractar de temas d'o colechio. Entre os colaboradors d'a Escuela bi yera o Pai Dragonnetti, gran latinista. En 1602 bi heba 700 alumnos, y habioron de mudar-sen ta o "Edificio Mannini".

D'astí naixió a ideya d'establir una congregación relichiosa de sacerdoz que fue aprebata por Pavlo V en 1617. O fundador fue nomenato Superior y redactó as Constitucions que fuoron hemologatas en 1622 por o papa Gregorio XV, qui li atorgó o carácter d'orden relichioso mendicant. Actualment bi ha comunidaz escolapias en Europa, America, Asia y Africa.

## As Escuelas Pías en Aragón
Antiparte d'a relación especial con Aragón, como país an que naixió o fundador d'a Orden, as Escuelas Pías son estatas muito presents en Aragón. O primer colechio escolapio establito en Espanya estió o de Balbastro, en 1677. Dimpués s'ubrioron escuelas por tot o Reino: Benabarre (1681 y 1729), Peralta de la Sal (1695), Daroca (1728), Alcanyiz (1729), Zaragoza (1732), Albarracín (1732), Chaca (1735) y Tamarit (1741). En 1742 se creyó a provincia escolapia d'Aragón, a mas antiga d'a Peninsula Iberica, que incluiba tamién bellas comunidaz en os reinos de Castiella y Valencia y as posteriors fundacions en o País Basco y Archentina. Dimpués se creyoron os colechios de Sos (1760), Albelda y Fraga (1827), Casp (1858) y Molina (1867). Con a expansión territorial, s'esgalloron d'a Provincia d'Aragón cuatro nuevas provincias: Castiella (1753), Valencia (1826), Basconia (1933) y Archentina (1964). Actualment, os escolapios d'Aragón treballan tamién en La Rioja, Soria, Nueva York, Camerún y Puerto Rico. En Peralta de la Sal se i troba o noviciato, en a mesma casa an que naixió y creixió Chusep de Calasanz.

## Ideolochía
A ideolochía d'as Escuelas Pías se resume en o suyo lema: "Piedat y Letras", que deixa veyer os prencipals obchectivos de Sant Chusep de Calasanz cuan establió esta nueva obra.

Mira que o nino quite o suyo maximo potencial intelectual y espiritual a traviés d'una educación de calidat y d'una espiritualidat basada en a moral d'a Ilesia.

## Se veiga tamién
* Escolapias
* Sant Chusep de Calasanz

## Vinclos externos
* Pachina Oficial d'as Escuelas Pías
* Pachina Oficial d'as Escuelas Pías d'Aragón